OBH 6194/1997.
Az állampolgári jogok országgyűlési biztosa általános helyettesének jelentése
Ügyintéző: Dr. Zsiga Jánosné
Az eljárás megindítása

F.P.-né panaszos a Hivatalunkhoz 1997. június 19. napján sugárzott "Álompolgár" című TV-adást követően távbeszélőn érkezett, majd a későbbiek során írásban is bejelentett panaszában azt sérelmezte, hogy az általa 1993. augusztus 30. napján magánforgalomban  vásárolt gépjárműről utóbb kiderült, hogy bűncselekmény útján került az eladó birtokába, s bár a gépjárművet utóbb a rendőrség tőle foglalta le, azt mégsem neki, hanem az eredeti tulajdonosnak adták vissza.
Minthogy az adott esetben felmerült az Alkotmány 13. §-ában írt tulajdonjog sérelmének gyanúja, vizsgálatot rendeltem el.

A tényállás és a vizsgálat megállapításai

Az iratok tartalmából megállapíthatóan B. József. székesfehérvári lakos H. Ferenc. tulajdonában lévő személygépkocsi kölcsönzőtől 1993. július 21-én bérbe vett egy személygépkocsit, amelyet azonban a kikötött időben nem szolgáltatott vissza, hanem azzal sajátjaként rendelkezve utóbb eladta a panaszosnak. A személygépkocsi kölcsönző tulajdonosának feljelentése alapján indított büntető ügyben B. Józsefet végrehajtandó szabadságvesztésre ítélték, s nevezettet a H. Ferencnek okozott kár megtérítésére is kötelezték. H. Ferenc utóbb megtudta, hogy a gépjármű a panaszos birtokában van, s bejelentése alapján került sor 1994. augusztus 15-én a gépjármű lefoglalására, majd a Székesfehérvári Rendőrkapitányság az 1994. augusztus 23. napján kelt határozatával a lefoglalást megszüntette, s a gépkocsit H. Ferencnek, mint eredeti tulajdonosnak kiadni rendelte. Az ezen határozat ellen jogorvoslattal élő F.P.-né panaszát a Székesfehérvári Városi Ügyészség az 1994. november 2. napján kelt B.2735/1994/1. számú határozatával elutasította.
A panaszos által indított kártérítési per a Székesfehérvári Városi Bíróságon jelenleg még folyamatban van.

Az adott esetben előterjesztett panaszt az 1993. évi LIX. törvény 17. § (4) bekezdése értelmében elutasítom. Az utóbb hivatkozott jogszabály szerint az országgyűlési biztoshoz a jogerős határozat közlésétől számított egy éven belül lehet fordulni.

A büntető ügyekben eljáró nyomozó hatóságoknak a nyomozás megtagadásáról, illetve megszüntetéséről hozott határozatai ugyan nem rendelkeznek anyagi jogerővel, mivel a törvény ilyen határozatok esetében nem zárja ki azt, hogy a nyomozó hatóság utóbb ugyanabban az ügyben a nyomozást tovább folytassa. Ugyanakkor viszont a nyomozás megtagadása, vagy megszüntetése tárgyában hozott - vagy tudomásul vett, vagy pedig a Be. 148. §-ában biztosított panaszjog alapján is elbírált - határozatok alakilag jogerősek, ennélfogva ellenük további panasznak már nincs helye. 

A jelen esetben a panaszos által sérelmezett határozat még 1994. november 2. napján emelkedett jogerőre, s az annak közlésétől a panasz előterjesztéséig számítható egy évi határidő többszörösen letelt. Az előzőekben hivatkozott egy évi határidőtől az országgyűlési biztos csupán akkor tekinthet el, ha a kifogásolt intézkedés vagy mulasztás folytán tartósan alkotmányos visszásság keletkezik, illetve ezen visszásság bekövetkeztének közvetlen veszélye áll fenn. Minthogy pedig a jelen esetben ilyen tények nem állapíthatóak meg, így az egy éven túli panasz ügyében nem rendelkezem törvényes vizsgálati jogosultsággal.

Budapest, 1997. február 

Dr. Polt Péter